দল হারলে বসে থাকতে পারেন না পাপন – The Daily Amader Shomoy
২৩ সেপ্টেম্বর ২০১৯ ০৫:১৫
দল হারলে বসে থাকতে পারেন না পাপন
১১ সেপ্টেম্বর ২০১৯ ১৮:১৮ | আপডেট: ১১ সেপ্টেম্বর ২০১৯ ১৯:৪৬
বাংলাদেশ ক্রিকেট বোর্ড (বিসিবি) প্রধান নাজমুল হাসান পাপন
আফগানিস্তানের বিপক্ষে একমাত্র টেস্টে ম্যাচে বাজেভাবে হেরেছে বাংলাদেশ দল। লম্বা সংস্করণের খেলা শেষ না হতেই সাকিব-মুশফিকরা নেমে পড়বেন ক্রিকেটের সংক্ষিপ্ত সংস্করণ টি-টোয়েন্টি খেলতে। বিশ্বকাপ ও বিশ্বকাপ পরবর্তী শ্রীলঙ্কা সিরিজ এরপর আফগানিস্তানের বিপক্ষে টেস্ট, কোনো জায়গায় প্রত্যাশা মত খেলতে পারেনি টাইগাররা। আফগানদের বিপক্ষে ম্যাচ পরবর্তী এক প্রতিক্রিয়ায় বসে থাকতে পারেন না বলে জানিয়েছেন বাংলাদেশ ক্রিকেট বোর্ড (বিসিবি) প্রধান নাজমুল হাসান পাপন।
চট্টগ্রাম থেকে খেলোয়াড়রা ফেরার পরই দলের সিনিয়রদের সঙ্গে বসেছেন বাংলাদেশ ক্রিকেটের বিগ বস। আজ বুধবার দুপুরে মিরপুরে এসে সোজা চলে যান ড্রেসিং রুমে। অনুশীলন শেষে সবাই বিশ্রাম নিচ্ছিলেন। সবাইকে একসঙ্গে পাওয়া যাবে তাই বিসিবি সভাপতি ড্রেসিং রুমে যান কথা বলতে। একে একে কথা বলেন সাকিব-মুশফিক-মাহমুদউল্লাহদের সঙ্গে। কী কথা বললেন তাদের সঙ্গে?
জানতে চাইলে পাপন বলেন, ‘আসলে দল হারলে আমি আর বসে থাকতে পারি না। তাই সিনিয়রদের সঙ্গে বসেছিলাম। এখানে সবাইকে পাব তাই ড্রেসিং রুমে আসছিলাম।’
পাপন বলেন, ‘আমরা যখন ইংল্যান্ডকে টেস্টে হারিয়েছি, অস্ট্রেলিয়াকে টেস্টে হারিয়েছি আপনারা জানেন যে ঐ সময়ে আমরা ছিলাম টেস্টের তলানিতে। এরপর ওপর সারির দলগুলো যখন আমাদের কাছে হেরে গেছে ওরা শেষ হয়ে যায়নি। ইংল্যান্ড এবার বিশ্বচ্যাম্পিয়ন হয়েছে। এত হতাশ হওয়ার কিছু দেখছি না আমি। পারফর্ম করতে হবে এবং আমি বিশ্বাস করি আমাদের ছেলেদের সেই প্রতিভা আছে। আমাদের আগামী যে খেলোয়াড় আছে তারা কাউকে ভয় পাবে না। গত টেস্ট ম্যাচটিতে আমার মনে হয়েছে ওরা একটু বেশি সিরিয়াস হয়ে গিয়েছিল। বেশি চিন্তিত হয়ে পড়েছিল। এটাই ওদেরকে আজ বলেছি যে চিন্তিত হওয়ার কিছু নেই।
দলের অবস্থা নিয়ে বিসিবি সভাপতি বলেন, ‘এটি আমাদের আসল চিত্র না। আমাদের দলে এখন তামিম নেই। কিন্তু দেখেন, সাকিব, মুশফিক, রিয়াদের মতো খেলোয়াড় আছে। এই মুশফিক বাংলাদেশের সেরা ব্যাটসম্যান। আমার দেখা বাংলাদেশের আজ পর্যন্ত ক্রিকেট দেখি তাহলে আমার হিসেবে সে সেরা ব্যাটসম্যান। তামিম সেরা ওপেনার বাংলাদেশের। সাকিব বিশ্বের অন্যতম সেরা খেলোয়াড়। এই বিশ্বকাপে ও ছিল সেরা খেলোয়াড় বলে আমি মনে করি। রিয়াদ একজন অসাধারণ খেলোয়াড়। বহু ম্যাচ সে আমাদের জিতিয়েছে। এরা কেউ শেষ হয়ে যায়নি। অফ ফর্ম তো থাকতেই পারে। এদেরকে এখন বাদ দিয়ে নতুন খেলোয়াড় আনতে হবে এমন কোনো চিন্তাই আমার মাথায় আসেনা।’
ইনজুরিতে রশিদ খান, ফাইনাল খেলা নিয়ে সংশয়